PENGEGAVE: Morten Jelsa fant fem slike konvolutter i brevet han fant i postkassen. I hver av dem lå det 100.000 kroner. Foto:Privat,

Morten fant 500.000 kroner i postkassen

Da Morten Jelsa sjekket postkassen torsdag ettermiddag fikk

han seg en overraskelse. Der lå 500 tusenkronesedler i en konvolutt.

Eirik Landsend Henriksen

14. juni 2014

Artikkelen er over seks år gammel

En anonym giver hadde donert 500.000 kroner til det lokale idrettslaget Varhaug, hvor Jelsa sitter som styreleder.

Det var Jærbladet som første omtalte saken.

- Jeg kom hjem fra jobb og skulle hente posten. Der lå en konvolutt med fem mindre konvolutter inni. I hver lå det 100.000 kroner, sier Jelsa til VG.

IDRETTSMIDLER: Pengene var ikke til Jelsa selv, men til idrettslaget Varhaug, hvor han sitter som styreleder. Pengene skal blant annet gå til en idrettshall. Foto:Morten Jelsa,Morten Jelsa

Han vet ikke hvem pengene kommer fra, men hadde på forhånd fått noen signaler om at en eldre kvinne ønsket å støtte det lokale idrettslaget på Jæren. Han hadde imidlertid ikke forventet å få 500 tusenlapper i postkassen, og oppsummerer følelsen slik:

- Sjokk og glede er nok ganske dekkende, sier Jelsa.

Etter at sjokket la seg slo det ham at han ikke kunne oppbevare 500.000 kroner i kontanter hjemme hos seg, og peilet kursen mot banken.

- Det var flaks at det var torsdag og langåpent i banken, sier han, og legger til at han synes det er litt synd at den anonyme giveren ikke står frem.

- Jeg synes hun hadde fortjent sin tid i rampelyset etter å ha vært så gavmild, sier Jelsa.

Ifølge styrelederen er det uproblematisk å finne noe å bruke pengene på. Idrettslaget med 1300 medlemmer har ikke overflod av midler fra før, forteller Jelsa.

- Vi jobber blant annet med å få på plass en flerbrukshall til håndball og turn, så det kan hende pengene går inn i det. Vi har nok med å få dette til å gå rundt, så litt ekstra penger er veldig fint.

- Du vurderte aldri å beholde pengene selv?

- Nei, det vurderte jeg aldri. Jeg hadde ett fokus, og det var å komme meg i banken, ler Jelsa.

Publisert: 14.06.14 kl. 07:20